MFCขายตราสารหนี้นอก9เดือนจ่าย3.45%
เอ็มเอฟซี เปิดขายกองทุน I-Fix9M เน้นลงทุนตราสารหนี้ต่างประเทศ คาดผลตอบแทน 3.45% ต่อปี ตั้งแต่วันที่ 5-8 มิ.ย.นี้
5 มิ.ย. 2555

เอ็มเอฟซี เปิดขายกองทุน I-Fix9M เน้นลงทุนตราสารหนี้ต่างประเทศ คาดผลตอบแทน 3.45% ต่อปี ตั้งแต่วันที่ 5-8 มิ.ย.นี้
น.ส.ประภา ปูรณโชติ กรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี กล่าวว่า เอ็มเอฟซีเปิดเสนอขายกองทุนเปิดเอ็มเอฟซี ตราสารหนี้ต่างประเทศ 9 เดือน หรือ I-Fix9M ตั้งแต่วันที่ 5-8 มิ.ย.นี้ อายุโครงการประมาณ 9 เดือน ลงทุนในตราสารหนี้ต่างประเทศไม่น้อยกว่า 80% ของมูลค่าทรัพย์สินสุทธิและป้องกันความเสี่ยงจากอัตราแลกเปลี่ยนเต็มจำนวน คาดโอกาสรับผลตอบแทนหลังหักค่าใช้จ่าย 3.45% ต่อปี
สำหรับตราสารที่คาดว่ากองทุนจะลงทุนได้แก่ ตราสารหนี้ระยะสั้นของบราซิล ได้แก่ Itau Unibanco สัดส่วน  24% และ Banco Brandesco  24% เงินฝากประจำของธนาคารในสหรัฐอาหรับเอมิเรตส์ Union National Bank 24% และ ABU DHABI Commercial Bank ADCB  5%  เงินฝากของอินโดนีเซียได้แก่ธนาคาร PT Bank CIMB NIAGA Tbk  15% และพันธบัตรรัฐบาลไทย 8% โดยกองทุนอาจพิจารณาลงทุนในตราสารอื่นแทนหรือเพิ่ม เช่น พันธบัตรรัฐบาลเกาหลีหรือเงินฝากธนาคารในจีนหรือตราสารอื่นที่มีอันดับความน่าเชื่อถือในอันดับที่สามารถลงทุนได้คือไม่ต่ำกว่า BBB-
ทั้งนี้ ประมาณการผลตอบแทนที่ได้รับจากการลงทุน 3.57% ต่อปี ประมาณการค่าใช้จ่ายของกองทุน 0.12% และประมาณการผลตอบแทนหลังหักค่าใช้จ่าย 3.45% ต่อปี หากไม่สามารถลงทุนให้เป็นไปตามที่กำหนดไว้เนื่องจากสภาวะตลาดมีการเปลี่ยนแปลงไป  บริษัทจัดการอาจไม่รับซื้อคืนหน่วยลงทุนตามอัตราดังกล่าว โดยผู้สนใจสามารถลงทุนขั้นต่ำได้ตั้งแต่ 10,000 บาท